మా మధ్య ఎలాంటి సమస్యలు లేవు…
రోహిత్‌తో విభేదాలపై మీడియా సమావేశంలో కోహ్లీ వ్యాఖ్య…
Virot Kohli
ముంబయి: సీనియర్‌ ఆటగాడు రోహిత్‌ శర్మతో తనకు విభేదాలు లేవని టీమిండియా సారథి విరాట్‌ కోహ్లీ స్పష్టం చేశాడు. అతడిని చూసి అభద్రతాభావానికి గురైతే అది తన ముఖంలో కనిపించేదని వెల్లడించాడు. తానెప్పుడూ రోహిత్‌ను ప్రశంసల్లో ముంచెత్తుతానని పేర్కొన్నాడు. ఎందుకంటే అతనంత బాగా ఆడతాడని తెలిపాడు. వెస్టిండీస్‌ పర్యటనకు బయిల్దేరే ముందు కోహ్లీ, కోచ్‌ రవిశాస్త్రితో కలిసి మీడియాతో మాట్లాడారు. మా మధ్య ఎలాంటి సమస్యలు లేవు. బయిట ఇలా ఎందుకు జరుగుతుందో అర్థం కావడం లేదు. ఈ అబద్ధాలను ఎవరు కల్పిస్తున్నారో తెలియడం లేదు. క్రికెట్‌ను ముందుకు తీసుకెళ్లేందుకు మేమిద్దరం కలిసి పనిచేస్తున్నాం. టీమిండియా అత్యుత్తమ స్థానంలో ఉంచేందుకు ఎంతో కష్టపడ్డాం. నాలుగేళ్ల తర్వాత, మనం దీని గురించి మాట్లాడుతున్నాం. ఒక కల్పనను సృష్టిస్తున్న విధానాన్ని మీడియా పరిశీలించాలి. ఇది క్రికెట్‌పై దృష్టి పెట్టాల్సిన సమయం. అసలు లేని వివాదం గురించి కాదని కోహ్లీ అన్నాడు. విభేదాల కథనాలు గందరగోళంగా ఉన్నాయి. వాటిని చదవాల్సి రావడం ఘోరం. ఆట నుంచి దృష్టి మళ్లిస్తున్నారు. బయిట నుంచి వీటిని సృష్టిస్తున్నారు. డ్రెస్సింగ్‌ రూమ్‌ గురించి అబద్దాలు, ఊహలు సృష్టిస్తున్నారు. ఇది అగౌరవపరచడమే. జట్టులో వాతావరణం చాలా బాగుంది. ఇంత నిలకడగా టీమిండియా ఎప్పుడూ లేదు. టెస్టుల్లో మేం ఏడో స్థానం నుంచి అగ్రస్థానానికి చేరుకున్నాం. ఆటగాళ్ల మధ్య సహృద్భావం లేకుండా ఇది సాధ్యంకాదని కోహ్లీ అన్నాడు.